รมว.อว ชี้จำนวนผู้หายป่วยกลับบ้านมากกว่าจำนวนผู้ติดเชื้อรายใหม่ 4 วันติดต่อกัน ตั้งแต่ 17 – 20 ส.ค.น่าจะเป็นสัญญาณที่ดี จะเห็นจำนวนผู้หายป่วยกลับบ้านเพิ่มมากขึ้นเรื่อย ๆ
ศ.(พิเศษ)ดร.เอนก เหล่าธรรมทัศน์ รมว.การอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า วันนี้ (20 สค 64) นับเป็นวันที่ 4 ติดต่อกันในรอบสัปดาห์ที่จำนวนผู้หายป่วยกลับบ้านมากกว่าจำนวนผู้ติดเชื้อรายใหม่ (17 – 20 สค 64) โดยค่าเฉลี่ยผู้หายป่วยกลับบ้านในช่วง 4 วันนี้คือ 1,191 คนต่อวัน หากพิจารณาจากกราฟ จะพบว่า จำนวนผู้หายป่วยกลับบ้านอยู่ในระดับทรงตัวประมาณ 2 หมื่นรายต่อวันตั้งแต่วันที่ 6 ส.ค. 64 ถือเป็นวันแรกที่จำนวนผู้หายป่วยกลับบ้านมากกว่าจำนวนผู้ติดเชื้อรายใหม่ และหากนับจากวันที่ 6 สิงหาคม จนถึงวันนี้ เป็นเวลา 15 วัน จำนวนผู้หายป่วยกลับบ้านมีมากกว่าจำนวนผู้ติดเชื้อรายใหม่ถึง 10 วัน โดยมีค่าเฉลี่ยผู้หายป่วยกลับบ้าน 21,472 รายต่อวัน ส่วนค่าเฉลี่ยผู้ติดเชื้อรายใหม่อยู่ที่ 21,094 รายต่อวัน น่าจะเป็นสัญญาณที่ดีว่าต่อจากนี้ คงเห็นจำนวนผู้หายป่วยกลับบ้านเพิ่มมากขึ้นเรื่อย ๆ ในขณะเดียวกันจะต้องปฏิบัติตามมาตรการล็อคดาวน์อย่างเข้มข้นและต่อเนื่องเพื่อลดโอกาสการติดเชื้อ และถือเป็นการลดภาระของแพทย์ พยาบาล บุคลากรด่านหน้าที่กำลังต่อสู้กับสถานการณ์โควิด-19